b'\n_START_ARTICLE_\nJyske Bank\n_START_SECTION_\nJyske Invest\n_START_PARAGRAPH_\nI 1988 etablerede banken Jyske Invest, som er en gruppe af medlemsejede investeringsforeninger, som omfatter b\xc3\xa5de investeringsforeninger, f\xc3\xa5mandsforening og hedgeforening. Foreningen markedsf\xc3\xb8rer b\xc3\xa5de Danmark og udlandet med investeringsbeviser til private, virksomheder og institutionelle kunder._NEWLINE_Jyske Invest besk\xc3\xa6ftiger i alt 75 medarbejdere, som forvalter en formue p\xc3\xa5 ca. 40 mia. kr. for knap 80.000 medlemmer. Jyske Invest har modtaget flere b\xc3\xa5de danske og internationale udm\xc3\xa6rkelser for foreningens resultater i 2006 og 2007.\n_START_SECTION_\nLedelse\n_START_PARAGRAPH_\nDen \xc3\xb8verste myndighed i Jyske Bank er generalforsamlingen, hvor alle aktion\xc3\xa6rer har stemmeret. Herudover findes et repr\xc3\xa6sentantskab, hvor der sidder medlemmer fra tre regioner. Repr\xc3\xa6sentantskabet har bl.a. til opgave at udv\xc3\xa6lge medlemmer til bestyrelsen og fasts\xc3\xa6tte de valgte medlemmers honorar. Det tilstr\xc3\xa6bes at formanden for repr\xc3\xa6sentantskabet er medlem i bestyrelsen for at sikre den overordnede koordinering. Den af repr\xc3\xa6sentantskabet udpegede bestyrelse ans\xc3\xa6tter det n\xc3\xb8dvendige antal koncerndirekt\xc3\xb8rer til at varetage bankens daglige ledelse.\n_START_SECTION_\nI skattely\n_START_PARAGRAPH_\nI november 2013 blev DR dokumentaren I skattely vist. Dokumentaren gav indtryk af, at Jyske Bank var parat til at hj\xc3\xa6lpe danskere med at skjule formuer for Skat. En ansat i Jyske Bank i Schweiz foreslog, at en dansker skulle flytte til England, og etablere selskab i Gibraltar og bankkonto i Schweiz for at eliminere skatten af kommende millionindt\xc3\xa6gter. Dette viste skjulte optagelser med en kunde i dokumentaren om skattely. \xe2\x80\x99Kunden\xe2\x80\x99 var journalist, som af DR var udstyret med en d\xc3\xa6khistorie om millionindt\xc3\xa6gter fra et nyudviklet produkt._NEWLINE_Jyske Bank afviste dog alle anklager: \xc2\xbbVi r\xc3\xa5dgiver ikke om skatteunddragelse\xc2\xab, udtalte direkt\xc3\xb8r Jens Lauritzen, Jyske Banks chef for private banking i Europa. Han mente ogs\xc3\xa5 at DR havde manipuleret med de skjulte optagelser. Dokumentarudsendelsen I skattely medf\xc3\xb8rte efterf\xc3\xb8lgende en massiv omtale. Skatteminister Holger K. Nielsen udtalte: "De ting, vi har set i medierne i de sidste uger, er ikke i orden, og det bekr\xc3\xa6fter mig i, at regeringens fokus p\xc3\xa5 gr\xc3\xa6nseoverskridende skatteunddragelse er n\xc3\xb8dvendigt."_NEWLINE_Ministeren afsatte f\xc3\xb8lgende 40 mio. kr. til styrke indsatsen p\xc3\xa5 omr\xc3\xa5det, der bl.a. betyder at man neds\xc3\xa6tter en taskforce og tager initiativ til at f\xc3\xa5 lavet et kodeks om god skatter\xc3\xa5dgivning for "at at styrke branchen og r\xc3\xa5dgiverne p\xc3\xa5 omr\xc3\xa5det."_NEWLINE_Banken blev nok engang n\xc3\xa6vnt i forbindelse med sager om r\xc3\xa5dgivning om ulovlig skatteunddragelse i DR-dokumentaren Det Store skattel\xc3\xa6k, der blev sendt 4. april 2016. Banken n\xc3\xa6gtede at udtale sig.\n_START_SECTION_\nHistorie\n_START_PARAGRAPH_\nJyske Bank blev dannet 7. juli 1967 ved en fusion mellem Silkeborg Bank, Kjellerup Bank, Kjellerup Handels- og Landbobank, Handels- og Landbrugsbanken i Silkeborg. De f\xc3\xb8lgende \xc3\xa5r indtr\xc3\xa5dte Banken for Br\xc3\xa6dstrup og Omegn, Sams\xc3\xb8 Bank og Odder Landbobank ogs\xc3\xa5 i koncernen. I 1981 blev banken landsd\xc3\xa6kkende, da den overtog Finansbanken. Fusionerede i 1983 med Vendelbobanken og i 1989 med Holstebro Bank. Efterf\xc3\xb8lgende har der v\xc3\xa6ret talrige opk\xc3\xb8b og fusioner, med sammenl\xc3\xa6gningen med BRFkredit i 2014 som den mest markante.'